आशा बैजल की कहानी- मर्म
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Asha Baijal - Marm
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
पति विक्रांत का कॉल सुनकर सन्न रह गई कालिंदी।
‘पता मिल गया है, बताओ कब चलना है?’
‘क्या वाकई मैं वो चेहरा देखना चाहती हूं?’ फैसला नहीं कर पा रही थी वो। अचानक विशी के हैलो से उसकी तन्द्रा टूटी और यंत्रवत उसने हैलो कहा।
विशी ने कालिंदी की उदासी देखी और कारण पूछ लिया।
विशी के प्रश्न से कालिंदी का अतीत उसकी आंखों के सामने आ गया।
बचपन से मां के साथ नाना-नानी, मामा, मौसी ये ही परिवार अनुभव किया था। कोई और भी परिवार का मुख्य हिस्सा होता है, समझ नहीं आया। कुछ समझने की उम्र होने पर पिता के बारे में सवाल खड़े हुए।
अनमने जवाबों से बस इतना समझ में आ गया कि मेरे जन्म से पहले मां नानी के पास आ गई थीं। मां को उस परिवार में इतना प्रताड़ित किया जाता था कि वो सहन नहीं कर पाईं, वरना जो स्त्री मां बनने वाली हो, क्या अलग होकर रहना चाहती?
अपने आखिरी के दिनों में कभी पुरानी बातें याद करतीं तो बहुत दुःखी हो जाती थीं। तब मैं कहती थी कि आप दुःखी क्यों होती हो जिनका पति इस दुनियां में नहीं होता वो भी तो जीती हैं।आप भी ऐसा ही समझ लो। कितनी आसानी से कह दिया पर मैं जानती हूं कि उनके दिल में ये कसक तो हमेशा रही होगी। मेरा मन कई बार चाहता था कि उस चेहरे को एक बार देखना है जिसने मुड़कर कभी मां की और मेरी सुध नहीं ली। चेहरा देखकर उस चेहरे से नफ़रत करना चाहती थी। पर अब लगता है कि ना देखूं तो ही अच्छा है। अब तक जो राज है उसे राज ही रहने दूं और उस अनजान चेहरे से ही नफ़रत करती रहूं।
अब विशी को क्या बताऊं अपनी उदासी का कारण।